In nomine sanctæ et individuæ Trinitatis, Karolus gratia Dei rex. Si ecclesiasticas sanctiones atque earum decreta nostro confirmavimus edicto, procul dubio regiæ celsitudinis morem exequimur atque apud æternam retributionem hoc ad emolumentum animæ nostræ nullatenus ambigemus pertinere. Quapropter noverit omnium sanctæ Dei Ecclesiæ fidelium sollertia nostrorumque tam præsentium quam futurorum, quia Jonas venerabilis præsul Eduorum ecclesiæ quam constat esse in honore sancti martyris Christi Nazarii dicatam, adiens culmen nostræ celsitudinis obtulit obtutibus nostris quoddam privilegium episcoporum atque abbatum manibus roboratum, in quo continebatur insertum qualiter idem Jonas divino tactus amore pro Dei honore et reverentia beati Nazarii martiris Christi, canonicorum ejusdem matris ecclesiæ curam gerens et perpendens quod canonice degere neque ibidem Deo deservire possent, prospiciens primum illorum habitum officinarum inconvenientem et pene nullum esse comparatione aliorum, juxta morem aliarum urbium claustra illis construere officinasque congruentiores et aptiores ad usus eorum ædificare studuit. Et licet quædam res ecclesiasticæ ad supplementum eorum et victum administrandum a prædecessoribus suis illis conlatæ fuissent; tamen pro quantitate sui atque difficultate itineris, quia longe ab urbe distabant penuriam sæpissime pati solebant cotidiani victus. Et ut penitus hæc occasio illis tolleretur, receptis eisdem rebus, hoc est Carimanno et Tillido villis cum Fisciaco ad usus eorum in pinguiori atque viciniori loco Marcassolium villam indominicatam et Simpiniacum similiter villam indominicatam cum beneficio quod Ragenfredus quondam ex eadem villa habuit ad cotidianum victum et potum eis ministrandum delegavit et per idem privilegium confirmavit cum Aulaciaco villa quæ olim eis a domno Modoino collata fuerat, hoc decernens ut ibidem quinquagenarius canonicorum numerus non transgrediatur donec, Deo opitulante, prædictæ res augmententur, et nullus census ex eisdem rebus aut alicujus terreni servitii vel muneris exigatur ut ex eisdem rebus aliquid auferatur aut diminuatur. Et ut illius bona intentio atque decreti confirmatio firmior habeatur et perpetuis temporibus conservetur inviolabiliter nostram deprecatus est magnificentiam ut super hoc nostræ auctoritatis præceptum fieri dignaremur. Cujus petitionem ratam judicantes, hoc altitudinis nostræ præceptum illis fieri jussimus per quod omnimodis firmamus atque jubemus ut nunquam vel nusquam ex rebus in præfato privilegio consistentibus a nemine mortalium quicquam temptetur evellere vel diminuere, sed sicut in præfato privilegio constat esse prefinitum, in cunctis ita inviolabiliter nostris futurisque temporibus maneat firmum atque inconvulsum. Et ut hæc nostræ confirmationis auctoritas nostris futurisque temporibus majorem in Dei nomine obtineat vigorem, manu propria subter eam firmavimus et annuli nostri impressione subsigillari jussimus. Signum Karoli gloriosissimi regis. Folchrichus diaconus ad vicem Hludovici recognovit et subscripsit. Data XVIII kalendas julii, anno XVIIII domni Karoli gloriosissimi regis, indictione VII. Actum Tussiaco villa in Dei nomine feliciter. Amen.